
Text rozhodnutia
Súd: Krajský súd Banská Bystrica Spisová značka: 23S/179/2014 Identifikačné číslo súdneho spisu: 6014201151 Dátum vydania rozhodnutia: 19. 05. 2015 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2015:6014201151.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v senáte zloženom z predsedníčky JUDr. Drahomíry Mikulajovej a členov JUDr. Milana Segeča a JUDr. Jozefa Zlochu v právnej veci žalobcu: K. Q. - REK, so sídlom Sládkovičova 1774/7, 984 01 Lučenec, IČO: 32 623 747, zast. advokátom: 1/ JUDr. Daniel Přibyl, so sídlom Dr. Vodu 18, 984 01 Lučenec a advokátom: 2/ JUDr. Jozef Brázdil, Advokátska kancelária Brázdil & Brázdilová, so sídlom Trhová 992/1, 960 01 Zvolen, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti rozhodnutí žalovaného: 1/ č. 1100301/1/271846/2014/5094 zo dňa 11.6.2014, 2/ č. 1100301/1/271881/2014/5094 zo dňa 11.6.2014, 3/ č. 1100301/1/271898/2014/5094 zo dňa 11.6.2014, 4/ č. 1100301/1/271927/2014/5094 zo dňa 11.6.2014, 5/ č. 1100301/1/271939/2014/5094 zo dňa 11.6.2014, 6/ č. 1100301/1/271951/2014/5094 zo dňa 11.6.2014, 7/ č. 1100301/1/271959/2014/5094 zo dňa 11.6.2014, 8/ č. 1100301/1/272003/2014/5094 zo dňa 11.6.2014, 9/ č. 1100301/1/272060/2014/5094 zo dňa 11.6.2014, 10/ č. 1100301/1/272090/2014/5094 zo dňa 11.6.2014, 11/ č. 1100301/1/272202/2014/5094 zo dňa 11.6.2014, 12/ č. 1100301/1/272224/2014/5094 zo dňa 11.6.2014, 13/ č. 1100301/1/272635/2014/4989 zo dňa 10.6.2014, 14/ č. 1100301/1/272661/2014/4989 zo dňa 10.6.2014, takto r o z h o d o l : I/ Krajský súd žaloby žalobcu z a m i e t a . II/ Žalobcovi náhradu trov konania nepriznáva. o d ô v o d n e n i e : 1. Žalovaný rozhodnutím č. 1100301/1/271846/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní (ďalej v texte Daňový poriadok) potvrdil rozhodnutie Daňového úradu Banská Bystrica č. 9614401/5/477517/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie január 2010 v sume 18.701,38 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/179/2014. 2. Žalovaný rozhodnutím č. 1100301/1/271881/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/478051/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie február 2010 v sume 23.182,08 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/180/2014. 3. Žalovaný rozhodnutím č. 1100301/1/271898/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/478148/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie marec 2010 v sume 35.250,44 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/181/2014. 4. Žalovaný rozhodnutím č. 1100301/1/271927/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/478294/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie apríl 2010 v sume 20.105,64 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/182/2014. 5. Žalovaný rozhodnutím č. 1100301/1/271939/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/478396/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie máj 2010 v sume 20.670,07 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/183/2014. 6. Žalovaný rozhodnutím č. 1100301/1/271951/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/478666/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie jún 2010 v sume 30.626,20 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/184/2014. 7. Žalovaný rozhodnutím č. 1100301/1/271959/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/478811/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie júl 2010 v sume 22.901,45 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/185/2014. 8. Žalovaný rozhodnutím č. 1100301/1/272003/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/478909/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie august 2010 v sume 26.760,92 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/186/2014. 9. Žalovaný rozhodnutím č. 1100301/1/272060/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/479062/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie september 2010 v sume 14.837,02 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/187/2014. 10. Žalovaný rozhodnutím č. 1100301/1/272090/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/479166/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie október 2010 v sume 45.127,24 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/188/2014. 11. Žalovaný rozhodnutím č. 1100301/1/272202/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/479250/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie november 2010 v sume 34.924,94 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/189/2014. 12. Žalovaný rozhodnutím č. 1100301/1/272224/2014/5094 zo dňa 11.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/47929/2014/Meli zo dňa 06.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie december 2010 v sume 40.779,12 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/190/2014. 13. Žalovaný rozhodnutím č. 1100301/1/272635/2014/4989 zo dňa 10.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/526758/2014/Meli zo dňa 10.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie január 2011 v sume 40.967,87 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/191/2014. 14. Žalovaný rozhodnutím č. 1100301/1/272661/2014/4989 zo dňa 10.6.2014 podľa § 74 ods. 4 zákona č. 563/2009 Z.z. o správe daní potvrdil rozhodnutie Daňového úradu Banská Bystrica č. 9614401/5/526943/2014/Meli zo dňa 10.02.2014, ktorým podľa § 68 ods. 5 Daňového poriadku vyrubil žalobcovi rozdiel dane z pridanej hodnoty za zdaňovacie obdobie február 2011 v sume 39.276,62 Eur. Žaloba o preskúmanie zákonnosti tohto rozhodnutia je zapísaná pod sp.zn. 23S/192/2014. Z odôvodnení rozhodnutí žalovaného vyplýva, že správca dane kontrolou predložených dokladov v nadväznosti na podané daňové priznania za jednotlivé zdaňovacie obdobia, predložený záznam podľa § 70 zákona o DPH o dodaných a prijatých tovaroch a službách, na základe zistení z daňovej kontroly, spochybnil daňovým subjektom vyčíslené údaje v podaných daňových priznaniach a vo vyrubovacom konaní vydal rozhodnutia, ktorými za jednotlivé zdaňovacie obdobia vyrubil zistený rozdiel dane. Správca dane vykonal u žalobcu kontrolu dane z pridanej hodnoty za zdaňovacie obdobia január až december 2010 a o jej výsledku vyhotovil Protokol č. 9614401/5/4107462/2013/Meli zo dňa 09.09.2013. Správca dane vykonal daňovú kontrolu u žalobcu aj za zdaňovacie obdobia január až december 2011, o výsledku ktorej vyhotovil Protokol č. 9614401/5/4107386/2013/Meli zo dňa 09.09.2013. Daňovými kontrolami bolo zistené u žalobcu porušenie ustanovení § 43 zákona č. 222/2004 Z.z. o DPH, ako aj porušenie ustanovení § 49 ods. 1 a ods. 2 písm. a/ zákona o DPH. Nebolo preukázané dodanie fakturovaného tovaru z tuzemska do iného členského štátu Európskej únie, preto uplatnenie oslobodenia od dane pri tomto tovare bolo neoprávnené. Preto správca dane s poukazom na ustanovenie § 2 ods. 1 písm. a/, § 8 ods. 1 písm. a/, § 19 ods. 1 a § 69 ods. 1 zákona o DPH vyhodnotil dodanie tovaru ako dodanie, pri ktorom je povinnosť uplatniť DPH v tuzemsku. Keďže dodávateľ fakturoval dodanie tovaru v cene bez dane neoprávnene, pričom dodanie tovaru malo podliehať zdaneniu, určil správca dane daň v súlade s § 22 ods. 2 zákona o DPH. Správca dane dospel k záveru o nepreukázaní dodania fakturovaného tovaru z tuzemska do iného členského štátu na základe preverovania splnenia podmienok v zmysle § 43 zákona o DPH, jednak vypočutím zainteresovaných osôb v predmetných obchodných vzťahov, ale aj prostredníctvom medzinárodnej výmeny informácií, keď maďarská finančná správa preverovala maďarských odberateľov, nadobudnutie tovaru maďarskými daňovníkmi, prepravu predmetného tovaru prostredníctvom jednotlivých prepravcov. Porušenie ustanovenia § 49 ods. 1, 2 písm. a/ zákona o DPH žalovaný odôvodnil tým, že nebolo preukázané, že preverované fakturované dodávky boli skutočne realizované a prepravné služby skutočne vykonané deklarovanými dodávateľmi, čím neboli splnené podmienky na odpočítanie dane, preto správca dane neuznal odpočítanie DPH z predmetných dodávateľských faktúr od jednotlivých dodávateľov, ktorá sa tiež stala predmetom vyrubeného rozdielu dane za jednotlivé kontrolované zdaňovacie obdobia. Žalovaný, ako odvolací orgán, reagoval na odvolacie námietky žalobcu. Odmietal tvrdené porušenie ustanovenia § 46 ods. 5 Daňového poriadku a poukázal na to, že kontrolovaný daňový subjekt bol počas výkonu daňovej kontroly oboznámený s kontrolnými zisteniami vo veci jednotlivých fakturovaných plnení, pri ktorých vznikli pochybnosti o ich reálnom uskutočnení, pričom na ústnom pojednávaní žalobca mal možnosť využiť svoje právo vyjadriť sa k zisteniam a pochybnosti vysvetliť, resp. odstrániť. Pri ústnom pojednávaní dňa 14.08.2013 bol žalobca informovaný o všetkých zisteniach z daňovej kontroly za zdaňovacie obdobia január až december 2010, ako aj so zisteniami z daňovej kontroly za zdaňovacie obdobia január až december 2011. Žalobca k uvedeným zisteniam síce predložil písomné vyjadrenie, ale neuviedol v ňom žiadne skutočnosti a dôkazy, ktoré by zistenie skutkového stavu vo veci uplatneného oslobodenia od dane podľa § 43 zákona o DPH a uplatneného odpočítania dane podľa § 49 zákona o DPH reálne preukázalo čo do priebehu a výsledku. Žalobca v podstate namietal len voči postupu správcu dane. Preto žalovaný neuznal za opodstatnenú námietku, že daňový subjekt nevedel o pochybnostiach správcu dane k jednotlivým preverovaným plneniam. Poukázal na rozsudok Najvyššieho súdu SR sp.zn. 5Sžf/97/2009 zo dňa 06.07.2010, v zmysle ktorého znakom jednej zo zásad obchodného práva, a to poctivého obchodného styku, je predpoklad riadneho fungovania spoločnosti a z toho plynie očakávanie, že jednotlivé daňové subjekty, resp. ich zástupcovia, majú presnú vedomosť o obsahu a rozsahu činností, ktoré vykonávajú, ale aj o subjektoch, v spolupráci s ktorými tak konajú. Zdôraznil, že zákon o DPH stanovuje striktné podmienky, ktoré musia byť splnené, aby vznikol nárok na odpočítanie dane. Daňový subjekt, ktorý uplatňuje nárok na odpočítanie dane, musí preukázať existenciu týchto podmienok. Ak uplatňuje nárok z dodávateľských faktúr, musí byť schopný preukázať, že zdaniteľné obchody boli reálne uskutočnené, a to práve osobou uvedenou na faktúre. Dodávateľská faktúra ako dôkaz sama nestačí, ak nie je podložená reálnym dodaním tovaru, pričom poukázal na závery rozsudku Najvyššieho súdu SR sp.zn. 2Sžf/40/2011 z 18.04.2012. Zákonné podmienky uvedené v § 49 ods. 1 a 2 písm. a/ a v § 51 ods. 1 písm. a/ zákona o DPH sú hmotnoprávnej povahy a na ich bezpodmienečné splnenie sa viaže nárok na odpočet dane. Dôkazné bremeno je primárne na daňovom subjekte a dokazovanie zo strany správcu dane slúži len na následnú verifikáciu skutočností a dokladov predkladaných daňovým subjektom. Správca dane nie je povinný dokazovať uskutočnenie obchodu. Ak daňový subjekt svoje tvrdenia spoľahlivo nepreukáže, nemôže byť nárok na odpočet uznaný. V tejto súvislosti poukázal na názory vyslovené v rozsudkoch Najvyššieho súdu SR sp.zn. 2Sžf/52/2011 zo dňa 22.08.2012, 5Sžf/52/2011 zo dňa 28.06.2012, 2Sžf/4/2009 zo dňa 23.06.2010, 3Sžf/100/2012 zo dňa 11.06.2013. K namietanému použitiu judikatúry ESD žalovaný uviedol, že správca dane na rozsudky vo veciach C-255/02 „Halifax plc.“, C-440/04 „Recolta Recycling SPRL“ a C-439/04 „Axel Kittel“ poukázal len podporne v súvislosti so všetkými zisteniami z daňových kontrol za zdaňovacie obdobia rokov 2010, 2011 a 2012. Správca dane vychádzal aj zo záverov rozsudku vo veci C-342/87 „Genius Holding BV“ a C-454/98 „Schmeink a Strobel“, v zmysle ktorého právo na odpočítanie sa nevzťahuje na daň, ktorá je splatná len z dôvodu jej uvedenia na faktúre. Odpočet dane je pevne viazaný na skutočné plnenie - dodanie tovaru alebo služby. V predmetnej veci správca dane spochybnil existenciu reálneho plnenia, ktoré by oprávňovalo kontrolovaný daňový subjekt na uplatnenie nároku na odpočítanie dane. Žalovaný uzavrel, že na jednotlivé kontrolné zistenia správca dane aplikoval konkrétne ustanovenia zákona o DPH, ktoré žalobca v jednotlivých prípadoch porušil, čo bolo dôvodom na vyrubenie rozdielu dane v jednotlivých kontrolovaných zdaňovacích obdobiach. V zákonom stanovenej lehote podal žalobca žaloby o preskúmanie zákonnosti rozhodnutí žalovaného, ktorými sa domáhal ich zrušenia a vrátenia vecí žalovanému na ďalšie konanie. V žalobách uvádzal a namietal najmä tieto skutočnosti: 1. Správca dane porušil príslušné právne predpisy upravujúce oblasť správy daní a osobitne oblasť výkonu daňovej kontroly, najmä ustanovenie § 46 ods. 5 Daňového poriadku. Ani raz nebolo žalobcovi oznámené, že by u správcu dane vznikli akékoľvek pochybnosti o tom, že predložené doklady ku kontrole nie sú správne, úplné alebo pravdivé. Správca dane v závere kontroly v zápisnici z ústneho pojednávania prekvapivo a absolútne neočakávane vytkol žalobcovi údajné „nepreukázanie skutočného uskutočnenia zdaniteľných obchodov“, hoci správca dane výslovne konštatoval, že „predložené doklady boli formálne správne“. 2. Správca dane nezohľadnil a nedostatočne prejednal námietky žalobcu vo vzťahu k zisteniam správcu dane a predčasne vypracoval protokol z daňovej kontroly. Ani v rozhodnutiach sa dostatočne nevysporiadal s jeho skoršími námietkami, teda výrok rozhodnutia nemá oporu v odôvodnení a nezodpovedá správnemu skutkovému stavu, pričom správca dane vec aj nesprávne právne posúdil. 3. K zásade poctivého obchodného styku, z ktorej plynie očakávanie, že jednotlivé daňové subjekty, resp. ich zástupcovia, majú presnú vedomosť o obsahu a rozsahu činnosti, ktorú vykonáva a predpokladá sa preverovanie si obchodných partnerov, vytkol žalovanému neprimerane extenzívny spôsob výkladu a tvrdil, že nie je objektívne možné, aby žalobca disponoval poznatkami o svojich obchodných partneroch v takom rozsahu, ako to uvádza správca dane a tobôž nie, ak sú obchodní partneri zahraničnými subjektmi. Podnikateľské subjekty nemajú právomoci, prostriedky a možnosti takého rozsahu, akými disponujú orgány verejnej správy pri overovaní si obchodných partnerov. Jedinou cestou je nazeranie do verejných registrov. Pokiaľ príslušný subjekt - obchodný partner figuruje v čase uskutočnenia obchodu v obchodnom registri má pridelené IČO a podobne, nie je žiadny signál, ktorý by mal daňový subjekt vystríhať, že by jeho potenciálny partner bol nedôveryhodný. Žalobca v čase uskutočnenia obchodov nemal informácie zistené daňovými orgánmi, že jeho obchodní partneri boli podnikateľsky neaktívni, nepredkladali daňové priznania, neviedli správne účtovníctvo, prípadne boli neskôr vymazaní z obchodného registra. 4. Správca dane v rozhodnutiach argumentuje judikatúrou ESD, pričom spôsob prezentácie týchto judikátov a s nimi súvisiacich odôvodnení správcu dane evokuje domnienku, ako keby správca dane obviňoval daňový subjekt z podvodného konania. Rozhodnutia ESD vo veciach C-255/02 „Halifax plc.“ a C-440/04 „Recolta Recycling SPRL“, na ktoré sa daňové orgány odvolávajú, vo vzťahu k účasti na daňových podvodoch výslovne a nevyhnutne požadujú splnenie podmienky preukázania obsahu a skutočného významu uskutočnenia obchodov vo vzťahu, že ich cieľom bolo získať zneužitím výhody, resp. preukázanie toho, že dodávka je uskutočnená pre platiteľa dane, ktorý vedel alebo musel vedieť, že svojou kúpou sa zúčastňuje na plnení, ktoré je súčasťou podvodu. Tvrdil, že správca dane vznášal na ťarchu daňového subjektu výlučne skutočnosti, ktoré sa zistili až niekoľko mesiacov, či dokonca rokov po tom, ako došlo k uskutočneniu obchodov medzi žalobcom a jeho obchodnými partnermi, pričom sa jednalo len o domnienky, ktoré neboli podložené žiadnymi relevantnými dôkazmi, ktoré by svedčili o tom, že žalobca si nárok na odpočítanie dane uplatnil s cieľom získať zneužitím tohto práva, prípadne že by vedel, alebo prinajmenšom musel vedieť, že sa zúčastňuje na podvodnom konaní. Správca dane nepreukázal, že by daňový subjekt zneužil daňovú výhodu, a že by to bolo jeho hlavným cieľom. 5. Správca dane argumentuje aj judikatúrou ESD vo veci C-439/04 „Axel Kittel“ a C-440/04 „Recolta Recycling SPRL“, pričom priamo z týchto rozsudkov vyplýva, že daňový subjekt nemôže byť postihovaný za konanie iných subjektov, najmä nie vtedy, ak o nich nevedel, ani vedieť nemohol. 6. Žalobca poukázal na rozsudok ESD vo veci C-285/11 „Bonik EOOD“ zo 06.12.2012, ktorý rozhodol, že články 2, 9, 14, 62, 63, 167, 168 a 178 Smernice Rady 2006/112/ES z 28.11.2006 o spoločnom systéme dane z pridanej hodnoty sa majú vykladať v tom zmysle, že im odporuje, aby sa za okolností, ako sú okolnosti dotknuté vo veci samej, zdaniteľnej osobe zamietlo právo odpočítať DPH za dodania tovaru z dôvodu, že so zreteľom na podvody alebo nezrovnalosti spáchané na vstupe alebo výstupe tohto dodania sa toto dodanie nepovažuje za skutočne uskutočnené bez toho, aby sa na základe objektívnych dôkazov preukázalo, že zdaniteľná osoba dane vedela, alebo mala vedieť, že uvedené plnenie zakladajúce právo na odpočítanie dane je súčasťou podvodu týkajúceho sa dane z pridanej hodnoty spáchaného na vstupe alebo výstupe v rámci dodávateľského reťazca, prináleží overiť vnútroštátnemu súdu. 7. Poukázal na rozsudok ESD vo veci C-273/11 „Mecsek-Gabona Kft.“ zo 06.09.2012, podľa ktorého článok 138 odsek 1 Smernice Rady 2006/112/ES sa má vykladať v tom zmysle, že nebráni tomu, aby sa za okolností, ako sú tie, o ktoré ide vo veci samej, predávajúcemu zamietlo priznanie práva na oslobodenie od dane v prípade dodania v rámci spoločenstva, ak sa vzhľadom na objektívne skutočnosti preukáže, že tento predávajúci si nesplnil povinnosti, ktoré mu boli uložené v rámci dokazovania, alebo že vedel, alebo mal vedieť, že plnenie, ktoré uskutočnil bolo súčasťou podvodu, ktorý spáchal nadobúdateľ a neprijal všetky opatrenia, ktoré od neho bolo možné rozumne požadovať na zabránenie jeho vlastnej účasti na tomto podvode. Predávajúcemu nemožno zamietnuť oslobodenie od dane v prípade dodania v rámci spoločenstva v zmysle článku 138 odsek 1 Smernice len z toho dôvodu, že daňový orgán iného členského štátu vymazal z registra daňové identifikačné číslo pre DPH nadobúdateľa síce až po dodaní tovaru, alebo so spätnou účinnosťou k dátumu, ktorý predchádzal tomuto dodaniu. Žalovaný v písomných vyjadreniach k žalobám trval na zákonnosti napadnutých rozhodnutí žalobami a žaloby navrhol zamietnuť. Keďže žalobca v žalobách uviedol úplne rovnaké námietky ako v odvolaní voči prvostupňovým rozhodnutiam správcu dane, žalovaný konštatoval, že zotrváva na odôvodnení, ktoré uviedol vo svojich napadnutých rozhodnutiach. Správca dane v rámci daňovej kontroly prostredníctvom medzinárodného dožiadania preveroval splnenie podmienok na uplatnenie oslobodenia od dane podľa § 43 zákona o DPH, teda či došlo k dodaniu tovaru do iného členského štátu EÚ do Maďarska. Na základe prijatých odpovedí sa splnenie podmienok nepreukázalo. Správca dane prostredníctvom dožiadaní miestne príslušných správcov dane dodávateľov fakturovaných plnení preveroval aj dodanie tovarov a prepravných služieb, z ktorých si žalobca uplatňoval odpočítanie dane podľa § 49 zákona o DPH daň na vstupe. Dožiadaniami sa sporné dodanie tovarov a prepravných služieb deklarovanými dodávateľmi reálne nepreukázalo. Zopakoval argumentáciu uvedenú v rozhodnutiach žalovaného k jednotlivým žalobným námietkam. K odkazu žalobcu na rozsudky ESD vo veci C-285/11 „Bonik EOOD“ zo 06.12.2012 a vo veci C-273/11 „Mecsek-Gabona Kft.“ zo 06.09.2012 konštatoval, že žalobca neuvádza, ako citácie rozsudkov možno aplikovať na zistenia, ktoré sú predmetom napadnutých rozhodnutí. Správca dane na jednotlivé kontrolné zistenia aplikoval konkrétne ustanovenia zákona o DPH, ktoré žalobca v jednotlivých prípadoch porušil, čo bolo dôvodom na vyrubenie rozdielu dane v jednotlivých kontrolovaných zdaňovacích obdobiach. Súd podľa § 112 ods. 1 O.s.p. konania začaté na základe jednotlivých žalôb pod sp.zn. 23S/179/2014 až 23S/192/2014 spojil na spoločné konanie, ktoré sa ďalej bude viesť pod sp.zn. 23S/179/2014 z dôvodu hospodárnosti konania, pretože veci sa týkajú tých istých účastníkov konania, zároveň skutkovo a právne spolu súvisia. V súlade s ustanovením § 250g O.s.p. súd veci prejednal na pojednávaní. Právny zástupca žalobcu JUDr. Jozef Brázdil na pojednávaní trval v celom rozsahu na podaných žalobách, ktorým žiadal vyhovieť a priznať náhradu trov konania. Namietal najmä porušenie ustanovenia § 45 Daňového poriadku v procese daňového konania. Uviedol, že žalobcu obhajuje ako obžalovaného v trestnom konaní, pričom poukázal na to, že daňové konanie je v úplnom protiklade s trestným konaním, pretože sa v nich uplatňujú odlišné princípy preukazovania zodpovednosti aj zavinenia, keďže v zmysle Daňového poriadku je dôkazné bremeno na daňovníkovi a v zmysle Trestného poriadku na štáte, t.j. na obžalobe, ktorá preukazuje vinu obžalovanému. Žalobca bol vylúčený z konania pred daňovými orgánmi, pretože bol vzatý do väzby. Nebol oboznamovaný so všetkými výsledkami dokazovania, so zisteniami pri daňových kontrolách, so svedeckými výpoveďami a podobne. Poukázal na porušenie § 24 ods. 1 Daňového poriadku, z ktorého možno vyvodiť, že od žalobcu nemožno spravodlivo požadovať dôkazy na preukázanie právnych vzťahov jeho dodávateľov s tým, že pokiaľ on predložil všetky dôkazy týkajúce sa jeho ako daňového subjektu, splnil si svoju dôkaznú povinnosť. Považuje za nesprávne aplikovať zákon tak, aby daňový subjekt mal preukazovať, resp. poskytovať dôkazy o tom, čo sa stalo v reťazci jeho dodávateľov, či odberateľov. V dôsledku postupu daňových orgánov pri tvrdení porušenia ustanovenia § 49 ods. 1, 2 zákona o DPH došlo do takých absurdných záverov, že obchodníci spisujú notárske zápisnice na preukázanie skutočností o dodaní tovaru, resp. vykonávajú videozáznamy z odovzdania tovaru. Uviedol, že v reťazcoch nie je vylúčené, že v strede určitý subjekt vôbec nemusí vedieť o podvodnom konaní ďalších subjektov v reťazci. Nepovažuje za správne, ak daňové orgány nad rámec zákona požadujú od žalobcu ďalšie dôkazy, pričom v zmysle zákona je zrejmé, čo má žalobca k uplatneným nárokom preukázať, ktorú povinnosť si v danom prípade žalobca aj splnil. Poukázal tiež na to, že orgány činné v trestnom konaní vedú konanie paralelne s daňovým konaním, pričom to, čo mala polícia vyšetriť, by malo byť podkladom daňových rozhodnutí, a nie naopak. Žalobca sa pripojil k vyjadreniu jeho právneho zástupcu a sám uviedol, že daňové orgány od neho požadovali stále ďalšie a ďalšie dôkazy, ktoré on už ale nevedel predložiť, pričom trval na tom, že všetko potrebné preukázal. Namietal, že nie je pravdou, že by tovar nebol vyvezený do Maďarska. Poverený zástupca žalovaného pre veci 23S/179/2014 až 23S/190/2014 na pojednávaní zotrvával na písomne podaných vyjadreniach k žalobám a žaloby navrhoval ako nedôvodné zamietnuť. Nepovažoval za pravdivé tvrdenie, že boli upreté práva žalobcovi vyjadrovať sa k zisteniam počas výkonu daňovej kontroly, nakoľko protokol z daňových kontrol bol vyhotovený dňa 09.09.2013 a doručený žalobcovi dňa 03.10.2013. Žalobca bol predvolaný počas výkonu daňovej kontroly na ústne pojednávanie, na ktorom sa mal možnosť vyjadriť k zisteniam správcu dane. Žalobca bol vzatý do väzby až 03.12.2013. Keďže v predmetných veciach sa nejednalo o reťazec, ale o právne vzťahy medzi žalobcom a jeho dodávateľmi, či odberateľmi, nedošlo k preneseniu dôkazného bremena na žalobcu za ďalšie subjekty. Poverený zástupca žalovaného pre veci 23S/191/2014 a 23S/192/2014 na pojednávaní navrhol žaloby zamietnuť. Relevantná daňová kontrola pre zdaňovacie obdobie január 2011 a február 2011 bola ukončená v zákonom stanovenej lehote doručením Protokolu. Nie je pravdou, že by žalobca nemal možnosť reagovať na zistenia správcu dane, ktorý vo vyjadreniach dňa 18.03.2013, 27.11.2013, 29.01.2014 mal možnosť sa k nim vyjadriť a vyvrátiť vzniknuté pochybnosti správcu dane. Vykonaným dokazovaním daňových orgánov sa nepotvrdilo reálne dodanie tovaru od dodávateľov a tiež sa nepotvrdilo dodanie tovaru maďarským odberateľom, a to aj na základe medzinárodnej výmeny informácií získanej od maďarskej daňovej správy. K tvrdeniu, že žalobca predložil všetky doklady, uviedol, že nepostačuje len predloženie faktúr, resp. ďalších dokladov, ale aj preukázanie reálneho dodania tovaru, ktoré sa v danom prípade nepotvrdilo. Krajský súd v Banskej Bystrici, ako súd vecne a miestne príslušný na konanie podľa druhej hlavy piatej časti O.s.p., po preskúmaní žalobami napadnutých rozhodnutí a postupu správneho orgánu v rozsahu a z dôvodov uvedených v žalobách dospel k záveru, že rozhodnutia a postup správneho orgánu v medziach žalôb sú v súlade so zákonom, a preto žaloby zamietol podľa § 250j ods. 1 O.s.p.. Predmetom súdneho prieskumu bolo posúdenie záveru daňových orgánov o nesplnení podmienok pre oslobodenie od dane podľa § 43 ods. 1, 5 a 8 zákona o DPH, keď žalobca deklaroval dodanie tovaru z tuzemska do iného členského štátu. Zároveň bolo predmetom súdneho prieskumu posúdenie záveru daňových orgánov o nesplnení podmienok pre odpočítanie dane v dôsledku porušenia ustanovení § 49 ods. 1 a ods. 2 písm. a/ zákona o DPH žalobcom. Podľa § 43 ods. 1 zákona č. 222/2004 Z.z. o DPH v znení do 30.09.2012; oslobodené od dane je dodanie tovaru, ktorý je odoslaný alebo prepravený z tuzemska do iného členského štátu predávajúcim alebo nadobúdateľom tovaru alebo na ich účet, ak nadobúdateľ je osobou identifikovanou pre daň v inom členskom štáte. Podľa § 43 ods. 5 citovaného zákona; platiteľ je povinný preukázať, že sú splnené podmienky oslobodenia od dane podľa odsekov 1 až 4. Platiteľ je povinný preukázať dodanie tovaru do iného členského štátu kópiou faktúry, a a) ak prepravu tovaru zabezpečí dodávateľ alebo odberateľ inou osobou, prepravným dokladom alebo iným dokladom o odoslaní, v ktorom je uvedené miesto určenia, b) ak prepravu tovaru vykoná dodávateľ, písomným potvrdením prijatia tovaru odberateľom alebo osobou ním poverenou, c) ak prepravu tovaru vykoná odberateľ, písomným vyhlásením odberateľa alebo ním poverenej osoby, že tovar prepravil do iného členského štátu, d) inými dokladmi, ako napríklad zmluvou o dodaní tovaru, dodacím listom, dokladom o prijatí platby za tovar. Podľa § 43 ods. 8 citovaného zákona; ak prepravu tovaru z tuzemska do iného členského štátu vykoná odberateľ alebo ju zabezpečí odberateľ inou osobou, platiteľ je povinný mať doklady podľa odseku 5 písm. a) alebo c) do konca šiesteho kalendárneho mesiaca nasledujúceho po skončení kalendárneho mesiaca, v ktorom sa uskutočnilo dodanie tovaru. Ak platiteľ nemá doklady podľa odseku 5 písm. a) alebo c) v lehote podľa prvej vety, uvedie dodanie tovaru bez oslobodenia od dane do daňového priznania za zdaňovacie obdobie, v ktorom uplynula táto lehota. Podľa § 2 ods. 1 písm. a/ citovaného zákona; predmetom dane je dodanie tovaru za protihodnotu v tuzemsku uskutočnené zdaniteľnou osobou, ktorá koná v postavení zdaniteľnej osoby. Podľa § 8 ods. 1 písm. a/ citovaného zákona; dodaním tovaru je prevod práva nakladať s hmotným majetkom ako vlastník, ak tento zákon neustanovuje inak; na účely tohto zákona hmotným majetkom sú hnuteľné a nehnuteľné veci, ako aj elektrina, plyn, voda, teplo, chlad a podobné nehmotné veci a bankovky a mince, ak sa predávajú na zberateľské účely za inú cenu, ako je ich nominálna hodnota, alebo za inú cenu, ako je prepočet ich nominálnej hodnoty na eurá referenčným výmenným kurzom určeným a vyhláseným Európskou centrálnou bankou alebo Národnou bankou Slovenska 5a) v deň predchádzajúci dňu predaja bankoviek a mincí, Podľa § 19 ods. 1 citovaného zákona; daňová povinnosť vzniká dňom dodania tovaru. Dňom dodania tovaru je deň, keď kupujúci nadobudne právo nakladať s tovarom ako vlastník. Pri prevode alebo prechode nehnuteľnosti je dňom dodania deň odovzdania nehnuteľnosti do užívania, ak je tento deň skorší ako deň zápisu vlastníckeho práva k nehnuteľnosti do katastra nehnuteľností. Pri dodaní stavby na základe zmluvy o dielo alebo inej obdobnej zmluvy je dňom dodania deň odovzdania stavby. Pri dodaní tovaru podľa § 8 ods. 1 písm. c) je dňom dodania tovaru deň odovzdania tovaru nájomcovi. Podľa § 69 ods. 1 citovaného zákona; platiteľ, ktorý dodáva tovar alebo službu v tuzemsku, je povinný platiť daň, ak tento zákon neustanovuje inak. Podľa § 22 ods. 1 citovaného zákona; základom dane pri dodaní tovaru alebo služby je všetko, čo tvorí protihodnotu, ktorú dodávateľ prijal alebo má prijať od príjemcu plnenia alebo inej osoby za dodanie tovaru alebo služby, zníženú o daň. Do základu dane sa zahŕňa aj dotácia alebo príspevok, ktorý dodávateľ prijal alebo má prijať k cene tovaru alebo služby. Podľa § 22 ods. 2 citovaného zákona; do základu dane podľa odseku 1 sa zahŕňajú aj a) iné dane, clá a poplatky vzťahujúce sa na tovar alebo službu, b) súvisiace náklady (výdavky), ako napríklad provízia, náklady na balenie, náklady na prepravu a náklady poistenia požadované dodávateľom od kupujúceho alebo zákazníka. Podľa § 49 ods. 1 citovaného zákona; právo odpočítať daň z tovaru alebo zo služby vzniká platiteľovi v deň, keď pri tomto tovare alebo službe vznikla daňová povinnosť. Podľa § 49 ods. 2 písm. a/ citovaného zákona; platiteľ môže odpočítať od dane, ktorú je povinný platiť, daň z tovarov a služieb, ktoré použije na dodávky tovarov a služieb ako platiteľ s výnimkou podľa odsekov 3 a 7. Platiteľ môže odpočítať daň, ak je daň voči nemu uplatnená iným platiteľom v tuzemsku z tovarov a služieb, ktoré sú alebo majú byť platiteľovi dodané. Súdny prieskum v konaní podľa druhej hlavy piatej časti O.s.p. nie je absolútny, je daný len rozsahom žalobných dôvodov, preto súd uplatňujúc dispozičnú zásahu v konaní posudzoval zákonnosť napadnutých rozhodnutí žalovaného len v rozsahu žalobných námietok uplatnených v zákonom stanovenej dvojmesačnej lehote od doručenia napadnutých rozhodnutí žalovaného žalobcovi. Súd dôvody nezákonnosti napadnutých rozhodnutí, resp. postupu orgánu verejnej správy za žalobcu nevyhľadáva. Žalobca namietal nezákonnosť napadnutých rozhodnutí vo všeobecnej rovine z dôvodov vyššie uvádzaných v jednotlivých bodoch žaloby s tým, že nenamietal a nespochybňoval nezrovnalosti v zisteniach skutkového stavu pri konkrétnych deklarovaných obchodoch. Žalobca ani na pojednávaní neuviedol nesprávnosť v konkrétnych zisteniach správcu dane a neoznačil na svoje tvrdenia žiadne dôkazy. Z administratívnych spisov predložených žalovaným súd zistil, že správca dane vykonal u žalobcu kontrolu DPH podľa zákona č. 222/2004 Z.z. o dani z pridanej hodnoty v znení neskorších predpisov za zdaňovacie obdobia január až december 2010, január až december 2011. Po ukončení daňových kontrol začalo vyrubovacie konanie, v ktorom správca dane vydal rozhodnutia, ktorými vyrubil za jednotlivé zdaňovacie obdobia zistený rozdiel DPH. Proti rozhodnutiam správcu dane žalovaný podal odvolania. O týchto odvolaniach rozhodoval žalovaný rozhodnutiami napadnutými žalobami tak, že všetky potvrdil. Obsah odôvodnení prvostupňových rozhodnutí, ako aj rozhodnutí žalovaného, je v podstate totožný s vyjadrením žalovaného k žalobe, ako ho aj vyššie uvádza súd v dôvodoch tohto rozhodnutia. Rovnako obsah odvolacích námietok je v zásade totožný s argumentáciou obsiahnutou v podaných žalobách, ktorú súd rovnako cituje v predchádzajúcej časti odôvodnenia tohto rozsudku. Súd po preskúmaní uvedených rozhodnutí, ako aj postupu žalovaného a postupu prvostupňového správneho orgánu, v medziach žaloby dospel k záveru, že uvedené rozhodnutia, ako aj postup správnych orgánov sú v súlade so zákonom. Žiadna zo žalobných dôvodov nie je relevantná privodiť zrušenie napadnutých rozhodnutí. Pokiaľ žalobca namietal pochybenia v procese, najmä porušenie ustanovenia § 45, § 46 ods. 5 Daňového poriadku, súd má za to, že správca dane nepochybil a umožnil daňovému subjektu nejasnosti odstrániť, vyjadriť sa k nim. V zápisnici z ústneho pojednávania 14.08.2013 je zaznamenané vyjadrenie žalobcu, z ktorého vyplýva, že neodstránil pochybnosti daňových orgánov, pričom správca dane sa dostatočným spôsobom vysporiadal so stanoviskom žalobcu, ako aj jeho skoršími námietkami. Je potrebné prisvedčiť záverom daňových orgánov, že daňový subjekt v podstate namietal len procesné otázky, avšak neposkytol také dôkazy, resp. vysvetlenia, ktoré by mali vplyv na hmotnoprávne posúdenie veci. Zo žiadnych tvrdení v procese správneho konania, ale ani pred súdom, nevyplynul záver, že by žalobca vyvrátil pochybnosti žalovaného, a že by jednoznačne preukázal splnenie podmienok na uznanie oslobodenia od dane a tiež na preukázanie oprávnenosti uplatneného odpočítania dane. Súd sa v plnom rozsahu stotožňuje so záverom daňových orgánov k zásadám poctivého obchodného styku a z toho vyplývajúceho očakávania, že jednotlivé daňové subjekty, resp. ich zástupcovia, majú vedomosť o obsahu a rozsahu činnosti, ktorú vykonáva, ako aj ich obchodní partneri, čo napokon vyplýva aj z rozsudku Najvyššieho súdu SR sp.zn. 5Sžf/97/2009 zo dňa 06.07.2010. Je potrebné prihliadať na konkrétne okolnosti každej veci, avšak v zásade obozretný subjekt má povinnosť zistiť si informácie o druhom subjekte, od ktorého zamýšľa nadobudnúť tovar alebo služby tak, aby sa uistil o jeho spoľahlivosti, rovnako aj pri dodaní tovaru. Súd poukazuje aj na závery rozsudku Súdneho dvora C-80/11 a C-142/11. Tým, že si žalobca splnil formálnu povinnosť predložiť faktúry s prílohami, dodacie listy, prípadne ďalšie, neznamená, že došlo k preukázaniu splnenia zákonných podmienok na uplatnené oslobodenie od dane a odpočítanie dane, pretože nestačí byť len držiteľom takýchto listinných dôkazov a tieto predložiť daňovým orgánom, ale je potrebné preukázať obsah skutočností uvedených v týchto listinách. Daňové orgány sú oprávnené a zároveň povinné vierohodnosť a pravdivosť údajov uvedených v týchto listinách preverovať. Súd sa v plnom rozsahu stotožňuje so záverom daňových orgánov a s ich postupom v konaní, pokiaľ vychádzali z predpokladu, že dôkazné bremeno o reálnom dodaní tovarov a služieb zaťažuje daňový subjekt žalobcu, pričom správne poukázal žalovaný na toho času už ustálenú rozhodovaciu prax súdov, v zmysle ktorej ak daňový subjekt svoje tvrdenia spoľahlivo nepreukáže, nemôže byť nárok na oslobodenie od dane a odpočet dane uznaný. Nejedná sa o typický „reťazec“, ale o vzťah jednotlivých dodávateľov a žalobcu (odpočítanie dane), resp. vzťah žalobcu a jednotlivých odberateľov v inom členskom štáte (oslobodenie od dane). Z administratívnych spisov vyplýva, že daňové orgány vykonali rozsiahle dokazovanie, z ktorého vyplynul skutkový stav, ktorý považuje súd za ustálený. Zo zisteného skutkového stavu vyvodili aj správne právne závery, s ktorými sa súd plne stotožnil. Súd sa stotožňuje so stanoviskom právneho zástupcu žalobcu JUDr. Brázdila, že dokazovanie v trestnom konaní a v daňovom konaní je vykonávané na rozdielnych princípoch, pričom obe konania sa vedú nezávisle na sebe. Daňové kontroly boli ukončené 03.10.2013. Žalobca bol vzatý do väzby 03.12.2013. Súd nezistil pochybenia správcu dane pri výkone daňových kontrol. Daňovému subjektu neboli upreté žiadne práva. Mal možnosť vyjadriť sa k zisteniam z daňových kontrol. Daňová kontrola bola síce ukončená dňom doručenia Protokolu žalobcovi, pričom následne pokračuje daňový proces štádiom vyrubovacieho konania v zmysle § 68 Daňového poriadku, avšak táto skutočnosť nebráni daňovému subjektu využiť svoje právo na predloženie dôkazov podporujúcich jeho tvrdenia i vo vyrubovacom konaní, t.j. nezakazuje predkladať dôkazy ani po ukončení daňovej kontroly. Nemožno vytknúť daňovým orgánom, ak za účelom správneho a čo najúplnejšieho zistenia skutkového stavu použijú ako podklady k rozhodnutiu doklady, či iné zistenia orgánov činných v trestnom konaní. Správca dane má povinnosť prihliadať na všetko, čo v daňovom konaní vyšlo najavo, a teda aj na zistenia a doklady zabezpečené políciou. V zásade nemožno odmietnuť ani použitie svedeckých výpovedí z trestného konania, ktoré sa stávajú súčasťou dotvorenia skutkového stavu, pričom žalobca v procese celého daňového konania má možnosť namietať zistené skutočnosti, tieto vyvrátiť vlastnými tvrdeniami a protiargumentáciou. Preto nemožno považovať postup daňových orgánov za nezákonný, ak by si aj podklady, či už k daňovej kontrole alebo k rozhodnutiam vo vyrubovacom konaní, zabezpečili aj z podkladov a zistení v trestnom konaní. Z obsahu administratívnych spisov je zrejmé, že správcom dane vykonané dokazovanie bolo náležite vyhodnotené a v hodnotení dôkazov vykonaného v súlade s § 3 ods. 3 Daňového poriadku v spojení s § 24 Daňového poriadku, súd nezistil pochybenia ani logické nesprávnosti, či inú vadu, ktorá by mohla mať vplyv na zákonnosť napadnutého rozhodnutía. Za podstatné súd považuje to, že žalobcovi sa nepodarilo preukázať splnenie podmienok pre oslobodenie od dane pri intrakomunitárnych obchodoch a pre odpočítanie dane z dodávateľských vzťahov v tuzemsku, keď nebolo preukázané reálne dodanie tovaru. Podstatná časť žalôb sa zameriava na tvrdenia, že konaním žalobcu nedošlo k podvodu, resp. že o podvodnom konaní svojich obchodných partnerov nevedel, avšak súd poukazuje na to, že túto skutočnosť daňové orgány ani netvrdili. Ak daňové orgány majú z objektívnych dôvodov pochybnosti o deklarovaných zdaniteľných obchodoch, je na daňovom subjekte, aby tieto pochybnosti odstránil (vyvrátil), inak nie je možné priznať nárok. Akýkoľvek právny nárok možno priznať len za predpokladu splnenia zákonom stanovených podmienok, pričom zákon o DPH zvlášť precízne upravuje zákonné podmienky, za ktorých možno daňovému subjektu priznať odpočítanie dane a uznať oslobodenie od dane. Podľa stanoviska súdu daňové orgány rozhodli v súlade so zákonom o DPH, ak dodatočne vyrubili žalobcovi rozdiel dane z pridanej hodnoty, v prípade zistenia, že neboli splnené zákonom stanovené podmienky pre uznanie uplatneného oslobodenia od dane podľa § 43 zákona o DPH a zákonom stanovené podmienky pre odpočítanie dane podľa § 49 ods. 1 a 2 písm. a/ zákona o DPH, čo viedlo k záveru, že daňový subjekt si neoprávnene uplatnil oslobodenie od dane a odpočítanie dane na vstupe. Posudzujúc vec z hľadiska daňového práva nie je možné priznať daňovému subjektu právny nárok, ak nepreukázal splnenie zákonných podmienok na uplatnenie oslobodenia od dane pri dodaní tovaru do iného členského štátu EÚ a tiež pre odpočítanie dane. Relevantným pre daňové orgány je zistenie nesplnenia týchto zákonných podmienok a nie dôvodov, prečo tomu tak je. Daňové orgány daňovou kontrolou zisťujú, alebo preverujú základ dane, alebo iné skutočnosti rozhodujúce pre správne určenie dane alebo vznik daňovej povinnosti. Správca dane nepreukazuje úmysel a vedomosť o podvodnom konaní, toto presahuje rámec konania daňových orgánov, rovnako aj súdu preskúmavajúceho zákonnosť napadnutých rozhodnutí. Napokon daňové orgány z takéhoto tvrdenia pri rozhodovaní ani nevychádzali, pretože dôvodom vydania napadnutých rozhodnutí bolo nepreukázanie reálneho dodania tovaru z tuzemska do iného členského štátu EÚ a nepreukázanie reálneho uskutočnenia fakturovaných dodávok žalobcovi. To, že nie je možné uznať uplatnené oslobodenie od dane a odpočítanie DPH automaticky neznamená, podľa názoru súdu, trestnoprávnu zodpovednosť daňového subjektu uplatňujúceho si oslobodenie od dane, resp. odpočítanie dane, nakoľko sú relevantnými ďalšie zistenia, z akého dôvodu došlo k nenaplneniu zákonom stanovených podmienok pre priznanie týchto uplatnených nárokov. Nie je vylúčené, že daňový subjekt o obchodných praktikách (prípadne o podvodnom konaní) svojich obchodných partnerov nevedel (a vzhľadom na okolnosti tej ktorej veci by ani nemohol vedieť), a napriek tomu, že si počínal opatrne, s primeranou obozretnosťou, však bolo na základe objektívne zistených skutočností preukázané nesplnenie zákonom stanovených podmienok pre uznanie uplatneného oslobodenia od dane, resp. pre odpočet dane na vstupe, teda ich uplatnenie je evidentne neoprávneným, na čo musia daňové orgány adekvátne reagovať, ako tomu bolo aj v predmetnej veci, čo vyústilo do vydania preskúmavaných rozhodnutí. Takýto záver je aj v súlade s rozsudkom Súdneho dvora EÚ C-273/11, v zmysle ktorého čl. 138 ods. 1 Smernice 2006/112/ES sa má vykladať v tom zmysle, že nebráni tomu, aby sa zamietlo priznanie práva na oslobodenie od dane v prípade dodania v rámci spoločenstva, ak sa s ohľadom na objektívne skutočnosti preukáže, že predávajúci si nesplnil povinnosti, ktoré mu boli uložené v oblasti dokazovania. To, že žalobca nevyvrátil pochybnosti správcu dane a nepredložil vierohodné, relevantné dôkazy, ktoré by jednoznačne preukazovali oprávnenosť ním uplatnených nárokov, znamená v podstate neunesenie dôkazného bremena ním samotným na preukázanie skutočností, ktoré majú vplyv na správne určenie dane. Podľa rozhodnutia Súdneho dvora EÚ C-273/11 je možné zamietnuť priznanie práva na oslobodenie od dane aj v prípade (jedná sa o alternatívnu situáciu), ak predávajúci vedel, alebo mal vedieť, že plnenie, ktoré uskutočnil, bolo súčasťou podvodu, ktorý spáchal nadobúdateľ. Súd má za to, že k zamietnutiu priznania práva na oslobodenie od dane v prípade intrakomunitárneho obchodu postačuje, ak predávajúci si nesplnil povinnosti, ktoré mu boli uložené v oblasti dokazovania (z dôvodov vyššie uvedených nepostačuje len ich formálne splnenie), t.j. ak neuniesol dôkazné bremeno na preukázanie oprávnenosti ním uplatneného nároku a splnenie ďalšej podmienky, že vedel alebo mal vedieť, že plnenie, ktoré uskutočnil bolo súčasťou podvodu, ktorý spáchal nadobúdateľ, je ako alternatíva už irelevantnou. Z dôvodov vyššie uvedených, súd zastáva stanovisko, že žiadna zo žalobných námietok nie je relevantnou privodiť zrušenie napadnutých rozhodnutí žalovaného. Súd preto žaloby ako nedôvodné zamietol. Žalobcovi, ktorý v konaní nemal úspech, súd náhradu trov konania nepriznal podľa § 250k ods. 1 O.s.p.. Rozhodnutie bolo prijaté senátom krajského súdu jednohlasne, t.j. pomerom hlasov 3:0 (§ 3 ods. 9 zákona č. 757/2004 Z.z. o súdoch, v znení účinnom od 01.05.2011). Rozhodnutie bolo prijaté senátom krajského súdu jednohlasne, t.j. pomerom hlasov 3:0 (§ 3 ods. 9 zákona č. 757/2004 Z.z. o súdoch, v znení účinnom od 01.05.2011). Poučenie: Proti tomuto rozsudku možno podať odvolanie v lehote 15 dní od jeho doručenia. Odvolanie sa podáva písomne v dvoch vyhotoveniach prostredníctvom krajského súdu na Najvyšší súd SR. Odvolanie je možné podať len z dôvodov uvedených v § 205 ods. 2 O.s.p.. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2015:6014201151.1 (dáta aktuálne k 13. 11. 2026). Záväzné je znenie zverejnené súdom.




